Erkibiskup kaþólsku kirkjunnar í San Franscisco hefur tilkynnt Nancy Pelosi, forseta fulltrúadeildar Bandaríkjaþings, að henni sé óheimilt að ganga til altaris vegna afstöðu hennar til þungunarrofs.
Þetta kom fram í tilkynningu erkibiskupsdæmisins í gær. Erkibiskupinn Salvatore Cordileone kveðst hafa sent Pelosi bréf þar sem hann fór fram á að hún vísaði opinberlega á bug stuðningi sínum við þungunarrof ella skyldi hún láta af tali um að hún væri sannkaþólsk. Jafnframt mætti hún ekki þiggja heilagt sakramenti, sem er eitt af grundvallaratriðum kaþólskrar trúariðkunar. Nú segir erkibiskupinn að sá tími sé upprunninn í lífi Pelosi.
Því megi Pelosi héðan í frá ekki sækja kirkjuna og þjónustu hennar fyrr en hún viðurkennir að þungunarrof sé synd. Pelosi er yfirlýstur kaþólikki en hefur heitið því að styðja lagasetningu sem tryggir konum rétt til þungunarrofs.
Dóms hæstaréttar Bandaríkjanna er að vænta undir lok júní, sem fellir úr gildi stjórnarskrárvarinn rétt kvenna til þungunarrofs byggðan á dómi réttarins frá árinu 1973, í máli kenndur við Roe gegn Wade. AFP-fréttaveitan fékk ekki viðbrögð að svo stöddu frá skrifstofu Pelosi þegar eftir því var leitað.
Leiðtogi Demókrata í fulltrúadeild Bandaríkjaþings fær ekki að ganga til altaris vegna afstöðu sinnar til þungunarrofs. 